In die laksman se skoot – Roekeloos
Gepubliseer deurBettie Blom	 22/01/2017 17/01/2017 Los kommentaar op In die laksman se skoot
Hy word in hegtenis geneem vir die moord op sewe lede van die Diepsloot-karatespan na ’n voorval van padwoede. Hierdie moorde vind plaas op die laaste dag van ’n uitmergelende paar dae waarin hy 32 mans gehang het, 21 in die voorafgaande 72 uur.
Die verantwoordelikheid val op sy “hotshot” prokureur, Johann Weber SC, om met ’n verdediging vorendag te kom wat sy kliënt van die galg sal red – hierdie keer as ’n gevangene wat teregstaan op moord. Hy stel ondersoek in na die 32 mans wat gehang is (werklike gevalle in die SA regsgeskiedenis). En dis hierdie SA geskiedenis wat Chris Marnewick in sy boek inwerk.
Weber is ’n driftige teenstander van die doodstraf, en kom algaande agter onder watter traumatiese omstandighede die jong Leon elke dag gewerk het in Pretoria se berugte tronk: hy het oor die jare vriende geword met die gevangenes terwyl hy uiteindelik ook deel moes wees van hulle teregstelling. Soos die hofverrigtinge vorder, bied dit aan Johann die kans om die hele stelsel van halsmoorde onder verhoor te neem. Hy vra die vraag: Hoe kan iemand ’n dubbele rol van vriend en laksman speel, as ’t ware die herder en ook die wagter wees?
Hierdie boek bring die doodstraf op ’n pynlike wyse voor die hof.
Chris Marnewick het as senior advokaat afgetree en bly nou in Nieu-Seeland. Shepherds & Butchers was sy eerste roman en hy het op die kortlys verskyn van die M-Net Litêrere toekennings en die Sunday Times-toekennings en het die K Sello Duiker-prys gewen. Hy is ook die skrywer van The soldier who said No (2010), A Sailor’s Honour (2011) en die roman Clarence van Buuren: Knew the Words, but not the Music (2012) wat deur Protea Boekhuis gepubliseer is met die Afrikaanse vertaling daarvan Clarence van Buuren: Die man agter die donkerbril wat ’n jaar later verskyn.
Shepherds & Butchers is verlede jaar deur Times Media Films tot rolprent verwerk.
In die laksman se skoot / Chris Marnewick — Protea Boekhuis, 1 September 2016; 416 p. ; sagteband. — ISBN 9781485306108
In die laksman se skoot,
Gepubliseer deurBettie Blom 22/01/2017 17/01/2017 Gepubliseer inBoekeSleutelwoorde: Chris Marnewick, Protea Boekhuis